20.6.2023
FI
Euroopan unionin virallinen lehti
C 217/21
Tiivistelmä Euroopan tietosuojavaltuutetun lausunnosta, joka koskee neuvotteluvaltuutusta kansainvälisen sopimuksen tekemiseksi henkilötietojen vaihdosta Europolin ja Bolivian lainvalvontaviranomaisten välillä (2023/C 217/09) (Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivustolla https:// edps.europa.eu)
Euroopan komissio antoi 9. maaliskuuta 2023 suosituksen neuvoston päätökseksi valtuutuksesta aloittaa neuvottelut Euroopan unionin ja Bolivian monikansaisen valtion välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europolin) ja vakavan rikollisuuden ja terrorismin torjunnasta vastaavien Bolivian toimivaltaisten viranomaisten välillä (1), jäljempänä ’suositus’.
Suosituksen tavoitteena on aloittaa neuvottelut Bolivian kanssa sellaisen kansainvälisen sopimuksen allekirjoittamiseksi ja tekemiseksi, jolla mahdollistetaan henkilötietojen vaihto Europolin ja vakavan rikollisuuden ja terrorismin torjunnasta vastaavien Bolivian viranomaisten välillä.
Suosituksen liitteessä määritetään neuvoston neuvotteluohjeet Euroopan komissiolle eli tavoitteet, jotka komission olisi pyrittävä EU:n puolesta neuvotteluissa saavuttamaan.
Sellaisten henkilötietojen siirroilla, joita kerätään rikostutkinnassa ja joita Europol myöhemmin käsittelee rikostiedustelu­ tietojen tuottamiseksi, on todennäköisesti merkittävä vaikutus asianomaisten ihmisten elämään.
Siksi kansainvälisessä sopimuksessa on varmistettava, että vakavan rikollisuuden ja terrorismin torjunnan yhteydessä oikeutta yksityisyyteen ja tietosuojaan rajoitetaan vain, kun se on ehdottoman välttämätöntä.
Euroopan tietosuojavaltuutettu panee tyytyväisenä merkille, että komissio on tähän mennessä laatinut muun muassa useiden Euroopan tietosuojavaltuutetun aikaisemmissa lausunnoissa esitettyjen suositusten perusteella hyvin jäsennellyt tavoitteet (neuvotteluohjeet), joihin sisältyy tietosuojan perusperiaatteita.
Komissio pyrkii saavuttamaan nämä tavoitteet EU:n puolesta kansainvälisissä neuvotteluissa, joiden tarkoituksena on tehdä sopimuksia henkilötietojen vaihdosta Europolin ja kolmansien maiden lainvalvontaviranomaisten välillä.
Näin ollen tässä lausunnossa annettavien suositusten tarkoituksena on selkeyttää ja tarvittaessa kehittää tulevan EU:n ja Bolivian välisen sopimuksen henkilötietojen suojaa koskevia suoja- ja valvontatoimia.
Tässä yhteydessä Euroopan tietosuojavaltuutettu suosittelee, että tulevassa sopimuksessa vahvistetaan nimenomaisesti luettelo rikoksista, joita koskevia henkilötietoja voidaan vaihtaa; nimenomaan määrätään siirrettyjen henkilötietojen säilytystarpeen määräajoin tapahtuvasta uudelleentarkastelusta sekä muista asianmukaisista toimenpiteistä, joilla varmistetaan, että määräaikoja noudatetaan; otetaan käyttöön erityisten henkilötietoryhmien siirtämistä koskevia lisäsuojatoimia; varmistetaan, että sopimuksen nojalla vastaanotettujen tietojen perusteella ei tehdä automatisoituja päätöksiä ilman, että ihmiskäsittelijällä on mahdollisuus osallistua päätöksen tekemiseen tehokkaalla ja tarkoituksenmukaisella tavalla; vahvistetaan selkeät ja yksityiskohtaiset säännöt tiedoista, jotka on annettava rekisteröityjen saataville.
Euroopan tietosuojavaltuutettu muistuttaa, että perusoikeuskirjan 8 artiklan 3 kohdan mukaisesti riippumattoman viranomaisen suorittama valvonta on olennainen osa oikeutta henkilötietojen suojaan.
Sen vuoksi Euroopan tietosuojaval­ tuutettu suosittelee, että komissio kiinnittää neuvottelujen aikana erityistä huomiota sellaisten tietosuojasta vastaavien riippumattomien julkisten elinten suorittamaan valvontaan, joilla on tehokkaat valtuudet suhteessa Bolivian lainvalvontavi­ ranomaisiin ja muihin toimivaltaisiin viranomaisiin, jotka käyttävät siirrettyjä henkilötietoja.
Sopimuksen asianmukaisen täytäntöönpanon varmistamiseksi Euroopan tietosuojavaltuutettu ehdottaa lisäksi, että sopimuspuolet vaihtavat säännöllisesti tietoja rekisteröityjen oikeuksien käytöstä sekä aiheellisia tietoja sopimuksen soveltamiseen liittyvien valvonta- ja muutoksenhakumekanismien käytöstä.
(1) COM(2023) 130 final.